Direktør, brandmand, sygeplejerske. Der er mange forskellige bud på, hvad et drømmejob kunne være. Nu ser en ny titel ud til at overskygge dem alle i popularitet. Et stillingsopslag som øltester har givet Thisted Bryghus noget at se til. - Jamen det er jo fuldstændigt vanvittigt. Jeg tænkte nok, at der ville komme mange mennesker, men at interessen var så stor, det kommer nok lidt bag på mig, lyder det fra Antoni Aagaard Madsen, der er brygmester hos Thisted Bryghus. Skal ikke bruge eksperter Der skal kun bruges 25 personer, men 10.000 har budt ind på jobbene som øltester, siden stillingsopslaget i fredags. - Vi vil gerne have meldinger ude fra Hr. og fru Danmark sådan ude fra markedet - ikke øleksperter. Det er egentlig slet ikke det, vi leder efter, fortæller brygmesteren. Opgaven går ud på at smage og vurdere fire julebryg fra Thisted Bryghus. Lønnen er fire flasker øl, og selvom man ikke bliver rig af at være øltester, så er forventningerne stadig store hos én af de håbefulde ansøgere. - Jeg synes, at det kunne være rigtig spændende at komme med mit ydmyge bud på, hvad det smager af, siger vikar Ronni Per Bjerregaard fra Thisted. Blev tagget af  mor Jobopslaget blev blandt andet lanceret på Thisted Bryghus’ Facebook-side, og nyheden er siden gået viralt. - Min mor taggede mig i det, fortæller Ronni Per Bjerregaard. Og selvom formålet med smagningen er at udvikle julebryg, så er brygmesteren godt tilfreds med den store opmærksomhed. - Det er lige en lidt stille tid lige i øjeblikket, og så tænkte vi, hvad skal vi gøre for lige at sætte gang i vores Facebook, og sætte gang i folk og den nye hjemmeside. - Så kom vi til at snakke om, hvorfor ikke sætte nogle folk i gang med at prøvesmage vores øl, siger brygmester Antoni Aagaard Madsen. Tirsdag går Thisted Bryghus i gang med at se de mange ansøgninger igennem. - Det ville da være skønt at få lov, siger ansøger Ronni Per Bjerregaard.

Referat:
10.000 har lagt billet ind på at blive testsmagere for Thisted Bryghus, men der skal kun bruges 25. Interessen kommer bag på brygmesteren.